b'\n_START_ARTICLE_\nAlannah Myles\n_START_PARAGRAPH_\nAlannah Myles (f\xc3\xb8dt 25. december 1958 i Toronto, Ontario) er en canadisk singer-songwriter._NEWLINE_Myles voksede op i Toronto og Buckhorn, hvor hendes familie ejede en ranch. Sin f\xc3\xb8rste sang skrev hun som 8-\xc3\xa5rig. Hun begyndte allerede i en ung alder at optr\xc3\xa6de p\xc3\xa5 forskellige klubber og caf\xc3\xa9er; fra hun var 18 i det sydlige Ontario, hvor hun m\xc3\xb8dte Christopher Ward, som hun dannede et coverband med. De spillede sange af blandt andre Aretha Franklin, Bob Seger og The Pretenders. Senere kom David Tyson med i bandet._NEWLINE_I 1989 udgav hun sin debutsingle, "Black Velvet", der r\xc3\xb8g til tops p\xc3\xa5 hitlisterne i flere lande, bl.a. Canada, hvor den vandt ti-dobbelt platin. Singlen solgte over 5 mio. eksemplarer p\xc3\xa5 verdensplan og vandt tre Juno Awards og en Grammy Award for bedste kvindelige vokalperformance. Samme \xc3\xa5r fulgte debutalbummet Alannah Myles, og Myles tog p\xc3\xa5 en 18 m\xc3\xa5neder lang turn\xc3\xa9, hvor hun var opvarmning for navne som Robert Plant, Tina Turner og Simple Minds. Hun har flere hits i Canada, men Black Velvet er hendes eneste internationale hit. Der er lavet flere covernumre af sangen, bl.a. af countrysangerinden Robin Lee og Sanne Salomonsen, der havde den p\xc3\xa5 sit Unplugged-album fra 1994.'